Source: http://eur-lex.europa.eu/sk/droit_communautaire/droit_communautaire.htm
Timestamp: 2013-05-21 23:29:16+00:00
Document Index: 8112675

Matched Legal Cases: ['Súd ', 'Súd ', 'Súd ', 'Súd ', 'Súd ', 'Súd ', 'Súd ', 'Súd ']

Proces a aktériTáto stránka je súčasťou serveraO EUR-Lexe|Mapa stránok|FAQ|Pomoc|Kontakt|Užitočné linky|Právne oznámeniePrístup k právu Európskej únie
Vyberte jazykбългарски (bg)español (es)čeština (cs)dansk (da)Deutsch (de)eesti keel (et)ελληνικά (el)English (en)français (fr)Gaeilge (ga)italiano (it)latviešu valoda (lv)lietuvių kalba (lt)magyar (hu)Malti (mt)Nederlands (nl)polski (pl)português (pt)română (ro)slovenčina (sk)slovenščina (sl)suomi (fi)svenska (sv)
> EUR-Lex Domovská stránka
> Pomoc > Proces a aktériMenu principal du site ÚRADNÝ VESTNÍK ZÁKLADNÉ VYHĽADÁVANIE podľa slov podľa čísla dokumentu podľa dátumu podľa odkazu na Úradný vestník podľa CELEX-ového čísla ďalšie možnosti ROZŠÍRENÉ VYHĽADÁVANIEZBIERKYZmluvyMedzinárodné dohodyPlatné právne predpisyKonsolidované znenia právnych predpisovPrípravné akty JudikatúraParlamentné otázkyKÚTIK PRE PROFESIONÁLOVRozpočet Európskej únieECICSRegistre inštitúciíTARICEU Pesticides DatabasePrávne predpisy týkajúce sa štatistíkO práve EÚZhrnutia právnych predpisov EÚABC práva Európskej únieTechnika legislatívyŠtatistiky o právnych predpisoch EÚTypy dokumentov v databáze EUR-Lex
Proces a aktéri
Upozorňujeme, že táto webová lokalita je v súčasnosti predmetom revízie s cieľom zohľadniť vstup Lisabonskej zmluvy do platnosti.
1. Fond dokumentov
1.1 Zmluvy
1.2 Medzinárodné dohody
1.3 Odvodené právo
1.4 Konsolidovaná legislatíva
1.5 Prípravné práce
1.6 Judikatúra
1.7 Parlamentné otázky
2. Legislatívne procesy
2.1 Proces schválenia (Kód AVC)
2.2 Proces spolurozhodovania (Kód COD)
2.3 Proces spolupráce (Kód SYN)
2.4 Proces konzultácie (Kód CNS)
3. Aktéri komunitárneho systému
3.1 Európsky parlament
3.2 Rada Európskej únie
3.3 Európska komisia
3.4 Súdny dvor a Súd prvého stupňa Európskych spoločenstiev
3.5 Európsky dvor audítorov
3.6 Hospodársky a sociálny výbor
3.7 Výbor regiónov
3.8 Európska centrálna banka
Fond dokumentov systému EUR-Lex obsahuje viac ako 410 000 dokumentov. Otvára mnohojazyčný prístup k širokej typológii právnych aktov, ako sú zmluvy, odvodené právo, medzinárodné dohody, prípravné práce, judikatúra a parlamentné otázky.
1.1.1 Úvod Zmluvy tvoria „primárne právo“ Európskej únie, ktoré je porovnateľné s ústavným právom na národnej úrovni. Zmluvy definujú základné prvky Únie a najmä kompetencie aktérov systému Spoločenstva, ktorí sa podieľajú na procese rozhodovania, legislatívne procesy ako aj právomoci, ktoré sú im pridelené. Samotné zmluvy sú predmetom priamych vyjednávaní medzi vládami členských štátov a musia byť následne ratifikované v súlade s procedúrami prijatými na národnej úrovni (v zásade národnými parlamentmi alebo referendom). Okrem dvoch základných zmlúv, Zmluvy zakladajúcej Európske spoločenstvo a Zmluvy o Európskej únii, systém EUR-Lex umožňuje prístup k Zmluve EURATOM, k prístupovým zmluvám a k ostatným zmluvám a protokolom.
1.1.2 Zmluva o Ústave pre Európu
Táto zmluva si zaslúži, aby sme sa o nej zmienili samostatne: zmluvu schválenú hlavami štátov a vlád 18. júna 2004 a podpísanú 29. októbra 2004, musí pred vstupom do platnosti ešte ratifikovat' 25 členských štátov Európskej únie.
Hlavnými prvkami Ústavnej zmluvy sú:
začlenenie Charty základných práv do textu zmluvy,
nová definícia Európskej únie, ktorá nahradí súčasné „Európske spoločenstvo“ a „Európsku úniu“,
jasnejšia prezentácia rozdelenia právomocí Únie a členských štátov,
obnovený ústavný rámec jasne definujúci príslušné úlohy Európskeho parlamentu, Rady a Komisie,
účinnejšie rozhodovacie procesy,
demokratizácia a transparentnosť systému.
1.1.3 Zmluva zakladajúca Európske spoločenstvo (Zmluva o ES) Hlavným cieľom Zmluvy zakladajúcej Európske spoločenstvo (Zmluva o ES) je uskutočniť postupnú integráciu európskych štátov a vytvoriť spoločný trh založený na štyroch slobodách (voľný pohyb majetku, osôb, kapitálu a služieb) a na postupnom zbližovaní hospodárskych politík. Pre dosiahnutie tohto cieľa sa členské štáty vzdali časti svojej suverenity a dali inštitúciám Spoločenstva právomoc schvaľovať legislatívne texty priamo aplikovateľné v členských štátoch (nariadenie, smernica, rozhodnutie), ktorých platnosť prevažuje nad národným právom.
Súčastne platná Zmluva o ES je výsledkom zmien vnesených do Zmluvy zakladajúcej Európske hospodárske spoločenstvo (Zmluva o EHS) podpísanej v Ríme v roku 1957, ktorá vstúpila do platnosti 1. januára 1958. Táto bola niekoľkokrát pozmeňovaná, najmäJednotným európskym aktom, ktorý vstúpil do platnosti v roku 1987, Maastrichtskou zmluvou (Zmluva o Európskej únii), ktorá vstúpila do platnosti v roku 1993, Amsterdamskou zmluvou, ktorá vstúpila do platnosti v roku 1999, a Zmluvou z Nice, ktorá vstúpila do platnosti 1. februára 2003. Na základe týchto zmien sa oblasti definované Zmluvou o ES rozšírili a dnes už zahŕňajú takmer všetky hospodárske aspekty, ako aj niektoré viac politické aspekty, ako napríklad azylové a imigračné právo (pozri Amsterdamskú zmluvu).
Konsolidovaná verzia zmluvy o ES je uverejnená na adrese EUR-Lex.
1.1.4 Zmluva o Európskej únii (Zmluva o EÚ)
Zmluva o Európskej únii (Zmluva o EÚ) sleduje dva hlavné ciele: realizáciu menovej únie prostredníctvom stanovenia zásad a ustanovení pre zavedenie eura a vytvorenie hospodárskej a politickej únie. Na základe tejto zmluvy hovoríme o konštrukcii troch pilierov, z ktorých prvý je tvorený Európskym spoločenstvom a dva ďalšie spoločnou zahraničnou a bezpečnostnou politikou a policajnou a justičnou spoluprácou v trestných veciach. Existuje však veľký rozdiel medzi prvým pilierom a ostatnými dvoma, ktoré neboli podnetom pre prenos suverenity v prospech spoločných inštitúcií tak, ako je to v prípade Zmluvy zakladajúcej Európske spoločenstvo. Členské štáty si želali zachovať v týchto oblastiach autonómnu rozhodovaciu právomoc a obmedziť sa na spoluprácu medzivládneho typu. Najdôležitejšími justičnými nástrojmi v týchto oblastiach sú spoločná akcia, spoločné stanovisko, rámcové rozhodnutie, ktoré sú takmer vždy prijímané jednomyseľne a majú záväznú platnosť.
Pôvodná Zmluva o EÚ (Maastrichtská zmluva) vstúpila do platnosti 1. novembra 1993 a bola následne pozmenená amsterdamskou zmluvou, ktorá vstúpila do platnosti v roku 1999, a Zmluvou z Nice, ktorá vstúpila do platnosti 1. februára 2003. Konsolidovaná verzia Zmluvy o EÚ je k dispozícii na adrese EUR-Lex.
Okrem iného je nutné zdôrazniť, že Zmluva o EÚ mení názov Európske hospodárske spoločenstvo (EHS) na Európske spoločenstvo (ES), pričom zvyšné dve spoločenstvá, ESUO (pozri Zmluvu o ESUO) a EURATOM (pozri Zmluvu o EURATOM) sa opierajú o prvé.
1.1.5 Zmluva zakladajúca Európske spoločenstvo pre atómovú energiu Zmluva zakladajúca Európske spoločenstvo pre atómovú energiu (Zmluva o EURATOM) bola podpísaná v Ríme 25. marca 1957 a vstúpila do platnosti 1. januára 1958 spoločne so Zmluvou o EHS (pozri Zmluvu o ES).
Cieľom Zmluvy o EURATOM bolo koordinovať výskumné programy, ktorých realizáciu už členské štáty začali alebo bola pripravená, s cieľom mierového využitia jadrovej energie. Táto zmluva bola medzičasom absorbovaná Zmluvou o ES.
1.1.6 Zmluvy o pristúpení Európska únia sa rozšírila v šiestich etapách: k šiestim zakladateľských krajinám – Belgicku, Nemecku, Francúzsku, Taliansku, Luxembursku a Holandsku – sa pridali v roku 1973 Dánsko, Írsko a Veľká Británia, v roku 1981 Grécko, v roku 1986 Španielsko a Portugalsko, v roku 1995 Rakúsko, Fínsko a Švédsko, v roku 2004 Česká republika, Estónsko, Cyprus, Lotyšsko, Litva, Maďarsko, Malta, Poľsko, Slovensko, Slovinsko a v roku 2007 Bulharsko a Rumunsko.
Zmluvy o pristúpení obsahujú podmienky stanovené pre pristúpenie nových krajín do Európskej únie a nevyhnutné zmeny zmlúv, ktoré zakladajú Európsku úniu.
1.1.7 Ostatné zmluvy a protokoly
1.1.7.1 Zmluva o Európskom spoločenstve pre uhlie a oceľ Zmluva o Európskom spoločenstve pre uhlie a oceľ (Zmluva o ESUO) je najstaršou z troch zmlúv, ktoré zakladajú Európske spoločenstvo.
Bola podpísaná v Paríži 18. apríla 1951, vstúpila do platnosti 23. júla 1952 a jej platnosť vypršala 23. júla 2002, pretože bola uzatvorená iba na obdobie 50 rokov.
Jej cieľom bolo založiť spoločný trh uhlia a ocele, pričom tento model by bolo postupne možné rozšíriť na ostatné oblasti hospodárstva. Odvetvia uhlia a ocele podliehajú v súčasnosti režimu spoločného práva Zmluvy o ES.
1.1.7.2 Jednotný európsky akt
Jednotný európsky akt bol podpísaný 28. februára 1986 a vstúpil do platnosti 1. júla 1987.
Jeho cieľom bolo zavŕšenie, najneskôr k 31. decembru 1992, európskeho vnútorného trhu, t. j. priestoru s voľným pohybom osôb, kapitálu, majetku a služieb. Pre dosiahnutie tohto cieľa boli Zmluvou o ES stanovené ad hoc procedúry.
1.1.7.3 Amsterdamská zmluva
Amsterdamská zmluva bola podpísaná 2. októbra 1997 a vstúpila do platnosti 1. mája 1999.
Je potrebné upozorniť na dve zmeny:
uplatňovanie procesu spolurozhodovania v nových oblastiach, ako aj zvýšenie počtu prípadov, v ktorých môže Rada Európskej únie rozhodnúť kvalifikovanou väčšinou a nie jednomyseľne;
presun niektorých oblastí, ktoré boli súčasťou Zmluvy o EÚ (vízová politika, poskytnutie práva na azyl a vo všeobecnosti celá problematika voľného pohybu) do Zmluvy o ES; na základe tohto presunu sa názov hlavy VI Zmluvy o EÚ (tretí pilier) zmenil na „Policajná a justičná spolupráca v trestných veciach“.
1.1.7.4 Zmluva z Nice
Zmluva z Nice bola podpísaná 26. februára 2001 a vstúpila do platnosti 1. februára 2003.
Cieľom tejto zmluvy bolo prispôsobiť fungovanie Európskej únie s ohľadom na rozšírenie k 1. máju 2004. Spomedzi uskutočnených zmien môžeme spomenúť nasledujúce:
zmena procesu rozhodovania
drastická redukcia prípadov, v ktorých musí Rada prijímať rozhodnutie absolútnou väčšinou; Rada môže v súčasnosti prijímať rozhodnutie kvalifikovanou väčšinou vo veľkom počte oblastí: voľný pohyb občanov, justičná spolupráca v civilných veciach, priemyselná politika atď.;
zmena váhy hlasov vo vnútri Rady;
zmena štruktúry inštitúcií;
nové rozdelenie kresiel v Európskom parlamente;
vzdanie sa druhého postu komisára zo strany Francúzska, Nemecka, Veľkej Británie, Talianska a Španielska;
posilnenie právomocí predsedu Európskej komisie.
1.1.7.5 Ostatné zmluvy a protokoly sú uverejnené na adrese EUR-Lex, napríklad:
zmluva o Grónsku (1984) uzavretá za účelom umožniť Grónsku vystúpiť z EHS v roku 1983 a prideliť mu štatút zámorskej krajiny a teritória;
zmluva o fúzii (1965), ktorá zaviedla jednu Komisiu a jednu Radu pre tri európske spoločenstvá (spoločenstvo uhlia a ocele, hospodárske spoločenstvo a Euratom); článok 9 Amsterdamskej zmluvy zrušil zmluvu o fúzii a začlenil jej hlavné prvky do Zmluvy o ES;
zmluva pozmeňujúca niektoré finančné ustanovenia (1975), ktorá pozmeňovala určité články zmlúv o ESUO, EHS a EURATOM; tieto zmeny boli väčšinou opätovne pozmenené neskoršími zmluvami;
protokol o Holandských Antilách (1962), ktorý upresňuje v Holandských Antilách režim výmenných obchodov aplikovateľný na dovozy rafinovaných ropných produktov do Európskej únie.
1.2.1 Úvod
Medzinárodné dohody sú druhým zdrojom práva Európskej únie a umožňujú Únii rozvíjať jej hospodárske, sociálne a politické vzťahy so zvyškom sveta. Ide vždy o dohody uzavreté medzi subjektami medzinárodného práva (členské štáty alebo organizácie), ktorých cieľom je založiť spoluprácu na medzinárodnej úrovni. Dohody uzavreté Európskou úniou v rámci prvého piliera spájajú inštitúcie Únie a členské štáty. Dohody uzavreté Európskou úniou v rámci druhého a tretieho piliera spájajú inštitúcie, ale nie vždy členské štáty (pozri odsek 1.3.5.7).
Dohody prvého typu môžeme rozdeliť na dva hlavné druhy:
medzinárodné dohody s tretími krajinami alebo medzinárodnými organizáciami,
dohody a dohovory medzi členskými štátmi.
1.2.2 Dohody s tretími krajinami alebo medzinárodnými organizáciami
Takéto dohody môžu byť uzavreté buď Spoločenstvom, alebo Spoločenstvom spolu s členskými štátmi (zmiešaná dohoda). Tieto dohody sú záväzné pre Spoločenstvo a pre členské štáty a zaväzujú ich k zodpovednosti na medzinárodnej úrovni. Rozlišujeme tri formy dohôd:
Asociačné dohody
Asociácia sa týka úzkej hospodárskej spolupráce spojenej so širokou finančnou podporou Spoločenstva v prospech partnera dohody. Súčasťou tejto kategórie dohôd sú dohody so zámorskými krajinami a teritóriami, dohody, ktorých cieľom je príprava na pristúpenie a na vytvorenie colnej únie, dohoda o Európskom hospodárskom priestore (EHP).
Dohody o spolupráci nemajú rovnaký dosah ako asociačné dohody, pretože ich cieľom je výhradne intenzívna hospodárska spolupráca. Takéto dohody spájajú Spoločenstvo najmä so štátmi Maghrebu (Alžírsko, Maroko a Tunisko), štátmi Machreku (Egypt, Jordánsko, Libanon a Sýria) a Izraelom.
Patria sem dohody v oblasti colnej a obchodnej politiky uzavreté s tretími krajinami, skupinami tretích krajín alebo v rámci medzinárodných obchodných organizácií. Dohoda zakladajúca Svetovú obchodnú organizáciu (WTO) patrí do tejto kategórie.
1.2.3 Dohody medzi členskými štátmi
Patria sem záväzné právne akty uzavreté členskými štátmi na riešenie problematík, ktoré sú buď úzko spojené s aktivitami Spoločenstva, ale na ich riešenie inštitúcie Spoločenstva nemajú právomoc, alebo umožňujú rozšíriť teritoriálne hranice národných ustanovení s cieľom vytvoriť z nich jednotné právo na úrovni Spoločenstva (napríklad dohoda o komunitárnom patente).
1.3.1 Úvod
„Odvodené právo“ tvorí tretí dôležitý zdroj komunitárneho práva, ihneď po zmluvách (primárne právo) a medzinárodných dohodách. Môže byť definované ako súbor normatívnych aktov prijatých európskymi inštitúciami pre aplikáciu ustanovení zmlúv. Súčasťou odvodeného práva sú záväzné právne akty (nariadenia, smernice a rozhodnutia) a nezáväzné právne akty (rezolúcie, stanoviská) zavedené Zmluvou o ES, ale aj celá séria ostatných aktov, ako sú napríklad interné nariadenia inštitúcií, akčné komunitárne programy.
Právne nástroje druhého a tretieho piliera, ktoré nie sú ozajstnou súčasťou odvodeného práva, pretože sú naďalej predmetom medzivládnych vzťahov, sú z dokumentačných dôvodov zaradené do tejto kategórie.
1.3.2 Nariadenie
Nariadenie, prijaté Radou spolu s Parlamentom alebo samotnou Komisiou, je všeobecným a záväzným aktom vo všetkých svojich častiach. Na rozdiel od smerníc, ktoré sú adresované členským štátom, a rozhodnutí, ktoré majú presne stanovených adresátov, je nariadenie adresované všetkým.
Je priamo aplikovateľné, čo znamená, že predstavuje právo, ktoré je okamžite platné vo všetkých členských štátoch a má rovnakú silu ako národná legislatíva, a to bez akéhokoľvek zásahu zo strany národných orgánov.
1.3.3 Smernica
Smernica, prijatá Radou spoločne s Parlamentom alebo samotnou Komisiou, je adresovaná členským štátom. Jej hlavným cieľom je aproximácia právnych predpisov.
Smernica je záväzná pre členské štáty z hľadiska stanoveného cieľa, ale ponecháva im výber formy a prostriedkov, ktoré použijú na realizáciu komunitárnych cieľov v rámci svojho interného právneho poriadku.
Ak nie je smernica prenesená členskými štátmi do národnej legislatívy alebo ak je prenesená nekompletným spôsobom alebo s meškaním, môžu sa občania dovolávať aplikácie predmetnej smernice priamo pred národnými súdmi.
1.3.4 Rozhodnutie
Rozhodnutie, prijaté buď Radou, alebo Radou spoločne s Európskym parlamentom, alebo Komisiou, je aktom, prostredníctvom ktorého komunitárne inštitúcie rozhodujú o osobitných prípadoch. Prostredníctvom rozhodnutia môžu inštitúcie vyžadovať od členského štátu alebo štátneho príslušníka Únie, aby konal alebo sa zdržal konania, udeliť mu práva alebo mu uložiť povinnosti.
Rozhodnutie má:
individuálnu platnosť a jeho adresáti musia byť jednotlivo vymenovaní, čím sa líši od nariadenia,
ktoré je záväzné vo všetkých svojich častiach.
1.3.5 Ostatné akty
1.3.5.1 Odporúčanie
Odporúčanie umožňuje inštitúciám vyjadriť sa a načrtnúť líniu smerovania bez právnej záväznosti pre adresátov (členské štáty, ostatné inštitúcie, v niektorých prípadoch tiež občania Únie).
1.3.5.2 Stanovisko
Stanovisko je aktom, ktorý umožňuje inštitúciám vyjadriť sa nezáväzným spôsobom, t. j. bez právnej záväznosti pre jeho adresátov. Cieľom je oboznámiť adresátov so stanoviskom inštitúcie na spornú problematiku.
1.3.5.3 Spoločná akcia (spoločná zahraničná a bezpečnostná politika)
Spoločná akcia je právnym nástrojom hlavy V Zmluvy o Európskej únii. Má teda medzivládny charakter. Spoločná akcia, prijatá Radou Európskej únie jednomyseľným rozhodnutím alebo v niektorých prípadoch kvalifikovanou väčšinou, je záväzná pre členské štáty, ktoré musia dosiahnuť stanovené ciele okrem prípadu existencie zásadných prekážok.
1.3.5.4 Spoločná akcia (policajná a justičná spolupráca v trestných veciach)
Pozri rozhodnutie, rámcové rozhodnutie a spoločná akcia (policajná a justičná spolupráca v trestných veciach)
1.3.5.5 Rozhodnutie, rámcové rozhodnutie a spoločná akcia (policajná a justičná spolupráca v trestných veciach)
Rozhodnutie a rámcové rozhodnutie nahradili od vstupu Amsterdamskej zmluvy do platnosti spoločnú akciu v oblasti policajnej a justičnej spolupráce v trestných veciach. Sú to právne nástroje hlavy VI Zmluvy o Európskej únii, ktoré majú medzivládny charakter. Rozhodnutie a rámcové rozhodnutie sú prijímané Radou Európskej únie jednomyseľne na návrh Komisie alebo členského štátu.
Rámcové rozhodnutie zaväzuje členské štáty k dosiahnutiu výsledku a ponecháva národným orgánom voľnosť pri rozhodovaní o forme a prostriedkoch jeho uplatňovania (rovnako ako smernica v komunitárnej oblasti).
Rozhodnutie je používané na dosiahnutie ktoréhokoľvek cieľa v oblasti policajnej a justičnej spolupráce v trestných veciach, s výnimkou prípadov aproximácie ustanovení legislatívy a iných predpisov členských štátov, ktoré sú rezervované pre rámcové rozhodnutie.
1.3.5.6 Spoločné stanovisko (spoločná zahraničná a bezpečnostná politika a policajná a justičná spolupráca v trestných veciach)
Spoločné stanovisko v oblasti spoločnej zahraničnej a bezpečnostnej politiky a policajnej a justičnej spolupráce v trestných veciach je právnym nástrojom hláv V a VI Zmluvy o Európskej únii. Je medzivládneho charakteru. Spoločné stanovisko prijaté jednomyseľne Radou Európskej únie definuje prístup Únie k stanoveným otázkam spoločnej zahraničnej a bezpečnostnej politiky alebo policajnej a justičnej spolupráce v trestných veciach a dáva orientáciu pre uskutočňovanie národných politík v týchto oblastiach.
1.3.5.7 Medzinárodné dohody (spoločná zahraničná a bezpečnostná politika a policajná a justičná spolupráca v trestných veciach)
Sú právnym nástrojom hláv V a VI Zmluvy o Európskej únii, ktorý nebol súčasťou Maastrichtskej zmluvy. V druhom a treťom pilieri neexistoval právny základ pre uzatváranie medzinárodných dohôd. Aby zabránila situácii, v ktorej každá zmluva podpísaná Radou musí byť formálne uzavretá členskými štátmi, Amsterdamská zmluva zaviedla možnosť splnomocniť predsedníctvo Rady začať rokovania, ak je to nevyhnutné.
Dohody sú záväzné pre inštitúcie Únie, ale nie pre členské štáty, ktorých ústavné normy obsahujú vlastné predpisy pre ich uzatváranie. V takýchto prípadoch sa môžu ostatné členské štáty v Rade dohodnúť o predbežnej platnosti dohody.
Konsolidovaná legislatíva je integrácia základného aktu (zmluvy alebo komunitárnej legislatívy) a jeho následných zmien a úprav do jedinečného textu bez oficiálnej hodnoty. Konsolidovaná verzia Zmluvy zakladajúcej Európske spoločenstvo je prístupná na adrese EUR-Lex.
Súbor všetkých platných prvkov odvodeného práva bol konsolidovaný a je prístupný na adrese EUR-Lex. Tieto znenia majú iba dokumentačnú hodnotu a inštitúcie nepreberajú žiadnu zodpovednosť za ich obsah.
Na základe konsolidovaných znení dokumentov môže z vlastnej iniciatívy Komisia pristúpiť k ich kodifikácii alebo prepracovaniu. Kodifikácia je založená na procese prijatia konsolidovaného čiastočne upraveného znenia dokumentu v rámci legislatívneho procesu. Nové znenie je následne publikované v úradnom vestníku pod titulom legislatívneho aktu a nadobúda hodnotu oficiálneho dokumentu.
Komisia môže tiež z vlastnej iniciatívy upraviť znenie, ak považuje za potrebné radikálne revidovať legislatívu v určitej oblasti. Začne teda nový legislatívny proces.
1.5.1 Úvod
Prípravné práce predstavujú súbor aktov vydaných inštitúciami v rámci legislatívneho procesu. Do tejto kategórie zaraďujeme aj dokumenty všeobecnejšieho významu. Hlavné akty prípravných prác sú vymenované nižšie.
1.5.2 Prípravné akty
1.5.2.1 Legislatívne návrhy a stanoviská Komisie (grafická prezentácia) Komisia disponuje takmer úplným monopolom na prijímanie iniciatívy v oblasti komunitárnych aktov (smernice, nariadenia, rozhodnutia alebo medzinárodné dohody) s výnimkou prípadov, keď zdieľa toto právo s členskými štátmi (pozri iniciatívy členských štátov) alebo s Európskou centrálnou bankou. Zmluvy vo väčšine prípadov ukladajú Rade, aby sa vyjadrila k podstate návrhov Komisie. Rada rovnako ako Parlament však môže vyzvať Komisiu na vypracovanie legislatívneho návrhu.
Komisia môže v ktorejkoľvek fáze procesu pristúpiť k úprave alebo stiahnuť svoj návrh, ak to považuje za potrebné.
Komisia opäť zasahuje do legislatívneho procesu v neskoršej etape. Ak bol návrh Komisie predložený Parlamentu a Rade, článok 251 odsek 2 bod 2 c) stanovuje, že Parlament predloží pozmeňovacie návrhy k spoločnému stanovisku prijatému Radou, znenie so zapracovanými pozmeňovacími návrhmi je predložené Rade a Komisii, ktorá vydá stanovisko k týmto návrhom. Ak Komisia nesúhlasí so zapracovaním pozmeňovacích návrhov Parlamentu, Rada musí prijať návrh jednomyseľne; ak je stanovisko Komisie súhlasné, Rada môže prijať pozmenený návrh kvalifikovanou väčšinou.
1.5.2.2 Iniciatíva členských štátov
Amsterdamská zmluva pamätá na právo členských štátov podávať iniciatívne návrhy v oblasti azylovej a prisťahovaleckej politiky. Počas päťročného obdobia sa Komisia a členské štáty delili o právo legislatívnej iniciatívy pre tieto oblasti, obaja mohli nezávisle jeden od druhého predkladať návrhy. Päťročné prechodné obdobie uplynulo 1. mája 2004 a členským štátom zostalo právo na podávanie iniciatív iba v druhom a treťom pilieri, t. j. v oblasti spoločnej zahraničnej a bezpečnostnej politiky a policajnej a justičnej spolupráce v trestných veciach.
1.5.2.3 Spoločné stanovisko Rady
Spoločné stanovisko je aktom prijatým členskými štátmi kvalifikovanou väčšinou v Rade v rámci legislatívneho procesu, v ktorom sa Rada delí o svoju rozhodovaciu právomoc s Európskym parlamentom (proces spolupráce alebo proces spolurozhodovania). Vyjadruje postoj Rady k návrhu Komisie prostredníctvom stanoviska Európskeho parlamentu (pozri legislatívna rezolúcia Parlamentu) ako aj stanovísk ostatných inštitúcií a orgánov, ktoré sa zúčastnili na procese (Európsky hospodársky a sociálny výbor, Výbor regiónov, Európska centrálna banka, Dvor audítorov).
1.5.2.4 Legislatívna rezolúcia Európskeho parlamentu
Parlament viackrát opätovne vstupuje do toho istého legislatívneho procesu (proces spolupráce a proces spolurozhodovania): dokumenty, ktoré Parlament prijíma v každej fáze procesu, sú vo všeobecnosti rezolúcie a môžu obsahovať rôzne typy aktov, ako napríklad stanoviská alebo pozmeňovacie návrhy k spoločnému stanovisku Rady. Legislatívne procesy sú pridelené v závislosti od prejednávanej oblasti príslušnému parlamentnému výboru, ktorý pripraví správu obsahujúcu návrh rezolúcie na účely jej prijatia na plenárnom zasadaní.
1.5.2.5 Stanovisko Európskeho hospodárskeho a sociálneho výboru a Výboru regiónov
Európsky hospodársky a sociálny výbor a Výbor regiónov vydávajú odborné stanoviská k relevantným otázkam z regionálnej oblasti a z hospodárskej a sociálnej oblasti. Stanoviská sú vydávané buď z vlastnej iniciatívy, alebo na žiadosť Parlamentu, Rady alebo Komisie a slúžia na usmerňovanie týchto inštitúcií v ich legislatívnych aktivitách. Konzultácia s Hospodárskym a sociálnym výborom a/alebo Výborom regiónov je v niektorých prípadoch povinným procesom, ale ich stanoviská nie sú záväzné.
1.5.3 Ostatné dokumenty inštitúcií
1.5.3.1 Komuniké Komisie
Veľkú väčšinu komuniké Komisie (dokumenty KOM) tvoria legislatívne návrhy. Spomedzi ďalších dokumentov KOM sú najdôležitejšie:
biele knihy,ktoré obsahujú všetky návrhy na postup Spoločenstva v určitej oblasti. Niekedy nadväzujú na zelené knihy, ktorých cieľom je začať konzultačný proces na európskej úrovni. Ak bielu knihu prijme Rada pozitívne, môže z nej prípadne vzniknúť akčný program Európskej únie pre príslušnú oblasť;
zelené knihy majú za cieľ podnietiť úvahy a otvoriť diskusiu na európskej úrovni o konkrétnej téme. Diskusie vyvolané na základe zelenej knihy môžu mať za následok vydanie bielej knihy, v ktorej budú navrhnuté konkrétne opatrenia pre postup Spoločenstva.
1.5.3.2 Správa Európskeho dvora audítorov
Výročná správa Dvora audítorov predkladá zistenia dvora o spravovaní komunitárnych financií. Je postúpená komunitárnym inštitúciám a publikovaná v úradnom vestníku. Správa vyzdvihuje oblasti, ktoré by bolo možné, resp. žiaduce zlepšiť. Inštitúcie následne vydávajú stanoviská k zisteniam Dvora audítorov.
1.6.1 Úvod
Judikatúru tvoria rozhodnutia vynesené orgánmi, ktoré vykonávajú súdne právomoci. Súdny dvor a Súd prvého stupňa Európskych spoločenstiev sú jurisdikčnými inštitúciami Európskej únie. Povinnosťou Súdneho dvora je zabezpečovať dodržiavanie komunitárneho práva, jeho jednotný výklad a aplikovanie zakladateľských zmlúv. Na činnosti Súdneho dvora sa podieľajú generálni advokáti, ktorí prednášajú návrhy.
1.6.2 Rozsudky
Súdny dvor a Súd prvého stupňa vynášajú rozsudky, ktoré sú konečnými rozhodnutiami v procese sporu.
Proti rozsudkom vyneseným Súdnym dvorom nie je možnosť opravného prostriedku.
Proti rozsudkom vyneseným Súdom prvej inštancie môže byť podaný opravný prostriedok na Súdnom dvore (dovolanie).
1.6.3 Stanoviská
Európsky parlament, Rada, Komisia alebo členský štát môžu požiadať Súdny dvor o stanovisko ku kompatibilite dohody medzi Spoločenstvom a tretími krajinami alebo medzinárodnými organizáciami s ustanoveniami Zmluvy o ES. Dohoda, ktorá bola predmetom negatívneho stanoviska Súdneho dvora, môže nadobudnúť platnosť iba za podmienok stanovených v článku 48 Zmluvy o Európskej únii (proces zmeny zmlúv).
1.6.4 Súdne príkazy
Súdny dvor a Súd prvého stupňa na základe procesných predpisov vydávajú súdne príkazy vo veľkom počte rôznych prípadov, ktoré môžu byť schematicky zatriedené do troch skupín:
Prípady vyšetrovania vecí (napríklad akty, prostredníctvom ktorých sa nariaďuje uchovanie dôkazov, rozdelenie, spojenie alebo pozastavenie konania).
Prípady, v ktorých sa nerozhoduje vo veci samej (napríklad, ak je prípad zjavne neprijateľný alebo sudca nepríslušný).
Prípady, v ktorých sa rozhoduje v merite veci, tu ide o vynesenie zjednodušených rozsudkov, používané vtedy, ak je vec zhodná s inými, v ktorých už bol rozsudok vynesený.
Súdne príkazy sú v zásade zmeniteľné a odvolateľné.
1.6.5 Návrhy generálnych advokátov
Generálni advokáti majú za úlohu pomáhať Súdnemu dvoru pri plnení jeho poslania. Vyslovujú verejne, úplne nestranne a nezávisle, odôvodnené návrhy vo veciach predkladaných Súdnemu dvoru. V týchto návrhoch generálny advokát navrhuje riešenie sporu. Návrhy nie sú záväzné pre sudcov. Sú neoddeliteľnou súčasťou súdnych konaní a sú publikované s rozsudkom v Zbierke rozhodnutí Súdneho dvora.
Parlamentné otázky predstavujú pre členov Parlamentu kontrolný prostriedok pre činnosť Komisie a Rady. Každý člen Parlamentu môže položiť Rade a Komisii písomné otázky (so žiadosťou o písomnú odpoveď), ústne otázky (položené na zasadaní) a otázky počas hodiny otázok (čas rezervovaný na otázky počas každého zasadania Parlamentu). Tieto otázky sú veľmi využívaným kontrolným prostriedkom. Písomné otázky a odpovede na písomné otázky sú publikované v úradnom vestníku, séria C. Sú tiež publikované na adrese EUR-Lex.
Na rozdiel od národných systémov, v ktorých sa národná vôľa vyjadruje v Parlamente, udelila Európska únia dôležitú legislatívnu úlohu predstaviteľom členských štátov v Rade. V priebehu inštitucionálneho rozvoja sa rozvíjali právomoci Európskeho parlamentu: v súčasnosti sa Rada podieľa spoločne s Parlamentom na legislatívnych právomociach pri prijímaní všeobecne záväzných právnych aktov (nariadenie a smernica). K rozhodovacím procesom patria: proces konzultácie, spolupráce, spolurozhodovania a schválenia.
2.1 Proces schválenia (Kód AVC) (grafická prezentácia) Proces schválenia bol zavedenýJednotným európskym aktom a dáva Parlamentu možnosť vyjadriť svoj súhlas alebo svoj nesúhlas na prijatie niektorých aktov Rady. Rada nemôže vydávať zákony v niektorých oblastiach, ak Parlament absolútnou väčšinou svojich členov nedá súhlas. Proces schválenia, ktorý predstavuje takmer právo veta Parlamentu, bol pôvodne zavedený iba pre uzatváranie asociačných dohôd a pre skúmanie žiadostí o pristúpenie do Európskeho spoločenstva. Oblasti, v ktorých sa v súčasnosti uplatňuje proces schválenia, sú nasledujúce:
Posilnená spolupráca (článok 11 odsek 2)
Špecifické úlohy ECB (článok 105 odsek 6)
Zmeny stanov Európskeho systému centrálnych bánk (článok 107 odsek 5)
Štrukturálne fondy a Kohézny fond (článok 161)
Jednotný postup pri voľbách (článok 190 odsek 4)
Niektoré medzinárodné dohody (článok 300 odsek 3)
Porušenie ľudských práv (článok 7 Zmluvy o Európskej únii)
Prijatie nových členských štátov (článok 49 Zmluvy o Európskej únii)
2.2 Proces spolurozhodovania (Kód COD) (grafická prezentácia)
Proces spolurozhodovania zavedený Zmluvou o Európskej únii bol koncipovaný ako rozšírenie procesu spolupráce. Zatiaľ čo v procese spolupráce môže Rada jednomyseľne prijať rozhodnutie bez stanoviska Parlamentu, proces spolurozhodovania nepripúšťa takúto možnosť: v prípade nedosiahnutia zhody musí zmierovací výbor zložený zo zástupcov Rady a Parlamentu vypracovať znenie prijateľné pre obe inštitúcie. Proces spolurozhodovania stavia obe tieto inštitúcie do vyrovnaného postavenia v oblasti ich legislatívnych rolí. V rámci tohto procesu Rada nemôže prijať spoločné stanovisko v prípade neúspechu zmierovacieho procesu s Parlamentom. Ak nepríde k zhode, legislatívny proces môže stroskotať.
Proces spolurozhodovania sa stal najdôležitejšou procedúrou v legislatívnej praxi.
Je používaný v nasledujúcich oblastiach:
Potláčanie diskriminácie z dôvodu štátnej príslušnosti (článok 12)
Potláčanie diskriminácie z dôvodu pohlavia, rasy alebo etnického pôvodu, náboženstva alebo svetonázoru, telesného postihnutia, veku alebo sexuálnej orientácie (článok 13 odsek 2)
Voľný pohyb a právo voľby miesta pobytu (článok 18 odsek 2)
Voľný pohyb pracovníkov (článok 40)
Sociálne zabezpečenie migrujúcich pracovníkov (článok 42)
Sloboda podnikania (článok 44 odsek 1; článok 46 odsek 2; článok 47 odseky 1 a 2)
Vízová, azylová, prisťahovalecká a ostatné politiky spojené s voľným pohybom osôb (článok 67 odseky 4 a 5)
Doprava (článok 71 odsek 1; článok 80)
Vnútorný trh (článok 95)
Zamestnanosť (článok 129)
Colná spolupráca (článok 135)
Sociálna politika (článok 137 odsek 2)
Rovnosť šancí a rovnoprávnosť pri odmeňovaní (článok 141 odsek 3)
Rozhodnutia o použití Európskeho sociálneho fondu (článok 148)
Vzdelávanie (článok 149 odsek 4)
Kultúra (okrem odporúčaní) (článok 151 odsek 5)
Zdravotníctvo (článok 152 odsek 4)
Ochrana spotrebiteľov (článok 153 odsek 4)
Transeurópske siete (článok 156)
Priemysel (článok 157 odsek 3)
Hospodárska a sociálna súdržnosť (článok 159)
Európsky fond regionálneho rozvoja (článok 162)
Výskum a technologický rozvoj (článok 166 odsek 1; článok 172)
Odborné vzdelávanie (článok 150 odsek 4)
Životné prostredie (článok 175 odseky 1 a 3)
Spolupráca na rozvoji (článok 179 odsek 1)
Európske politické strany (článok 191)
Prístup k dokumentom inštitúcií (článok 255 odsek 2)
Boj proti podvodom (článok 280)
Štatistiky (článok 285)
Zriadenie kontrolného orgánu v oblasti ochrany údajov (článok 286)
2.3 Proces spolupráce (Kód SYN) (grafická prezentácia) Proces spolupráce bol zavedenýJednotným európskym aktom pre posilnenie úlohy Európskeho parlamentu v porovnaní s jeho postavením v procese konzultácie. Parlament môže pozmeniť spoločné stanovisko Rady, ale na rozdiel od procesu spolurozhodovania konečné rozhodnutie prináleží iba Rade.
Proces spolupráce je aplikovaný výhradne na nasledujúce oblasti:
Pravidlá pre proces multilaterálneho dohľadu (článok 99 odsek 5)
Zákaz prístupu k finančným inštitúciám (článok 102, odsek 2)
Zákaz prijímať záväzky členskými štátmi (článok 103 odsek 2)
Harmonizačné opatrenia o obehu kovových mincí (článok 106 odsek 2)
Všetky ostatné oblasti, ktoré predtým podliehali tomuto procesu, spadajú od vstupu do platnosti Amsterdamskej zmluvy pod proces spolurozhodovania.
2.4 Proces konzultácie (Kód CNS) (grafická prezentácia) Po zavedení procesu spolupráce a procesu spolurozhodovania, proces konzultácie začal strácať svoj význam. Proces konzultácie je charakteristický rozdelením úloh medzi Komisiou a Radou, ktorý je možné zhrnúť nasledovne: Komisia navrhuje, Rada upravuje. Skôr než Rada prijme rozhodnutie, je potrebné prejsť niekoľkými etapami, počas ktorých sa okrem Komisie a Rady môžu vysloviť Európsky parlament, Hospodársky a sociálny výbor a Výbor regiónov, a to v závislosti od predmetu legislatívnej úpravy.
Proces konzultácie sa už aplikuje iba na oblasti, ktoré výslovne nepodliehajú pod proces spolupráce alebo proces spolurozhodovania.
3.1.1 Zloženie a fungovanie
Európsky parlament je zložený zo 732 zástupcov národov členských štátov volených v priamych všeobecných voľbách na obdobie piatich rokov. Počet volených zástupcov v každom členskom štáte sa líši, a to v závislosti od počtu jeho obyvateľov. Členovia nesedia podľa národných delegácií, ale sú zoskupení podľa podobnej politickej príslušnosti do nadnárodných skupín.
Členovia Parlamentu sú rozdelení do viacerých odborných výborov a skupín. Správy vypracované parlamentnými výbormi sú predložené na prijatie na plenárne zasadnutie. Toto je určené aj na kladenie otázok Komisii a Rade, na urgentné rokovania a na vyhlásenia predsedníctva. Plenárne zasadnutia sú verejné.
3.1.2 Právomoci
3.1.2.1 Legislatívna právomoc
Parlament sa zúčastňuje na vypracovaní komunitárnych legislatívnych aktov na rôznych stupňoch v závislosti od jednotlivých oblastí: môže byť vyzvaný na vydanie nezáväzných stanovísk (proces konzultácie) alebo záväzných stanovísk (proces schválenia); môže uložiť Rade povinnosť prijať pozmeňovacie návrhy k návrhom Komisie, ktoré boli prijaté absolútnou väčšinou a zapracované Komisiou (proces spolupráce); oveľa častejšie sú legislatívne texty prijímané na základe spoločnej dohody medzi Parlamentom a Radou, súhlas Parlamentu so záverečným znením je nevyhnutný pre jeho prijatie (proces spolurozhodovania).
3.1.2.2 Kontrola rozpočtu
Parlament sa delí o rozpočtovú právomoc s Radou a má posledné slovo v oblasti neviazaných výdavkov. Definitívne schvaľuje rozpočet, kontroluje a schvaľuje jeho čerpanie.
3.1.2.3 Kontrola výkonnej moci
Komisia sa politicky zodpovedá Parlamentu. Menovanie predsedu a členov Komisie podlieha predbežnému schváleniu Európskeho parlamentu. Schválenie návrhu na vyslovenie nedôvery vedeniu Komisie Európskym parlamentom je podnetom na odstúpenie všetkých jej členov ako celku.
Vo všeobecnosti Parlament vykonáva svoju kontrolnú činnosť pravidelným preštudovaním správ, ktoré mu zasiela Komisia. Okrem toho členovia Parlamentu často adresujú písomné a ústne otázky Komisii a Rade.
Parlament má tiež právomoc zriaďovať dočasné vyšetrovacie výbory pre preverenie tvrdení o porušeniach zákona alebo o zlej aplikácii komunitárneho práva.
V oblasti spoločnej zahraničnej a bezpečnostnej politiky a policajnej a justičnej spolupráce má Parlament právo byť pravidelne informovaný a môže adresovať Rade otázky alebo odporúčania. Vyjadruje svoje stanovisko k hlavným aspektom a k podstatným rozhodnutiam o smerovaní v oblasti spoločnej zahraničnej a bezpečnostnej politiky a ku každému pripravovanému opatreniu s výnimkou spoločných stanovísk v oblasti policajnej a justičnej spolupráce.
Parlament prešetruje petície týkajúce sa oblastí aktivít Spoločenstva, ktoré sú mu adresované občanmi Únie.
Európsky parlament menuje Európskeho ombudsmana oprávneného prijímať sťažnosti občanov na nesprávne fungovanie komunitárnych inštitúcií a orgánov.
Viac informácií nájdete na stránke Európskeho parlamentu (http://www.europarl.europa.eu).
3.2.1 Zloženie a fungovanie
Rada Európskej únie je zložená zo zástupcov vlád členských štátov. Jej zloženie sa mení podľa prerokovávanej oblasti, každý štát je zastupovaný členom vlády zodpovedným za predmetnú oblasť (zahraničné veci, financie, sociálne veci, doprava, poľnohospodárstvo atď.).
Rozhodnutia pre činnosť Rady sú pripravované výborom zloženým zo stálych zástupcov členských štátov (Coreper); tento výbor sa opiera o podporu viacerých pracovných skupín zložených zo štátnych úradníkov národných orgánov a inštitúcií.
Predsedníctvo Rady vykonáva každý členský štát v šesťmesačných turnusoch podľa poradia stanoveného Radou. Predsedníctvu asistuje generálny sekretariát Rady, ktorý pripravuje a zabezpečuje hladký priebeh fungovania Rady. Generálny tajomník Rady je súčasne vysokým predstaviteľom pre spoločnú zahraničnú a bezpečnostnú politiku.
Uznesenia Rady sú prijímané väčšinou hlasov jej členov. Zmluva vyžaduje formu jednomyseľného prijatia pre obmedzený počet oblastí. Vo väčšine prípadov Rada prijíma rozhodnutia kvalifikovanou väčšinou: aby bol návrh prijatý, musí získať minimálny počet požadovaných hlasov. Každý štát má priznaný určitý počet hlasov v závislosti od počtu svojich obyvateľov.
3.2.2 Právomoci
Rada je zodpovedná za šesť základných oblastí:
na základe návrhov predložených Komisiou Rada prijíma komunitárnu legislatívu; v mnohých oblastiach Rada vydáva legislatívne normy spoločne s Európskym parlamentom;
zabezpečuje koordináciu všeobecných hospodárskych politík členských štátov;
uzatvára v mene Európskych spoločenstiev medzinárodné dohody medzi Spoločenstvom a jedným alebo viacerými štátmi alebo medzinárodnými organizáciami;
zostavuje rozpočet Európskej únie spoločne s Európskym parlamentom;
definuje spoločnú zahraničnú a bezpečnostnú politiku Európskej únie na základe hlavných línií stanovených Európskou radou;
koordinuje spoluprácu medzi justičnými inštanciami a národnými policajnými zložkami v trestných veciach.
Viac informácií nájdete na stránke Rady (http://www.consilium.europa.eu).
3.3.1 Zloženie a fungovanie
Komisia je zložená z 27 členov (jeden za členský štát) vybratých na základe ich všeobecnej spôsobilosti a záruk ich úplnej nezávislosti. Členovia Komisie sú menovaní Radou po schválení v Európskom parlamente na päťročné obdobie.
Predseda Komisie je navrhnutý Radou zasadajúcou na úrovni hláv štátov alebo vlád; jeho menovanie je následne schválené Európskym parlamentom.
Komisia je zložená z generálnych riaditeľstiev, každé z nich je poverené samostatnou oblasťou činnosti.
3.3.2 Právomoci Európska komisia vykonáva štyri základné funkcie.
Má takmer úplný monopol v oblasti legislatívnej iniciatívy: Komisia zodpovedá za vypracovanie návrhov nových legislatívnych aktov, ktoré predkladá Parlamentu a Rade. Okrem toho sa aktívne zúčastňuje na následných etapách legislatívnych procesov.
Realizuje politiky a spravuje rozpočet Únie: Komisia spravuje rozpočtový plán a čerpanie rozpočtu Únie; realizuje politiky a programy prijaté Parlamentom a Radou.
Je strážkyňou zmlúv: Komisia dohliada na dodržiavanie ustanovení komunitárneho práva jednotlivcami, členskými štátmi a ostatnými inštitúciami. Pri vykonávaní svojich právomocí môže Komisia ukladať sankcie najmä jednotlivcom a podnikom za porušenie komunitárneho práva. Môže začať konania proti členským štátom za porušenie komunitárneho práva, v rámci ktorých vyzve členské štáty na nápravu stavu v stanovenej lehote. Komisia môže predložiť Súdnemu dvoru sťažnosti založené na porušovaní komunitárneho práva členskými štátmi alebo ostatnými inštitúciami.
Zastupuje Spoločenstvo: Komisia vedie v mene Spoločenstiev rokovania s cieľom uzavrieť medzinárodné dohody s tretími krajinami alebo medzinárodnými organizáciami za podpory špeciálnych výborov určených Radou a v rámci smerníc stanovených Radou.
Viac informácií nájdete na stránke Komisie (http://ec.europa.eu).
3.4.1 Zloženie
Súdny dvor je zložený z 27 sudcov a 8 generálnych advokátov menovaných na základe spoločnej dohody vládami členských štátov na šesťročný obnoviteľný mandát.
Sú vybratí spomedzi právnikov poskytujúcich všetky záruky nezávislosti, ktorí spĺňajú vo svojich krajinách podmienky pre vykonávanie najvyšších súdnych funkcií alebo ktorých kompetencie sú všeobecne známe.
Generálni advokáti sa zúčastňujú na prácach Súdneho dvora a pomáhajú plniť jeho poslanie. Sú poverení verejne publikovať, úplne nestranne a nezávisle, odôvodnené návrhy vo veciach, ktoré si vyžadujú ich zásah. Ich funkcia nesmie byť zamieňaná s funkciou prokurátora alebo inej ekvivalentnej inštancie.
Súd prvého stupňa má najmenej po jednom sudcovi z každého členského štátu. Sudcovia sú menovaní vládami štátov na základe spoločnej dohody na šesť rokov a vybratí spomedzi osôb poskytujúcich všetky záruky nezávislosti a spĺňajúcich požiadavky pre výkon vysokých súdnych funkcií.
Zmluva z Nice okrem iného stanovuje možnosť zriadenia senátov pri Súde prvého stupňa, ktoré budú špecializovanými súdmi pre špecifické oblasti.
3.4.2 Právomoci
Poslaním Súdneho dvora a Súdu prvého stupňa je zabezpečenie dodržiavania komunitárneho práva pri výklade a aplikácii zakladateľských zmlúv Európskych spoločenstiev ako aj ustanovení prijatých kompetentnými komunitárnymi inštitúciami.
Súdny dvor a Súd prvého stupňa vykonávajú svoje súdne právomoci v rámci rôznych typov žalôb:
žaloba pre nečinnosť (vedená proti členským štátom v prípade neplnenia záväzkov, ktoré im vyplývajú zo zmlúv),
žaloba o anuláciu (aktov komunitárnych inštitúcií),
žaloba pre neplnenie povinnosti (proti komunitárnej inštitúcii v prípade jej nečinnosti),
žaloba o náhradu škôd (smeruje k náhrade škôd spôsobených aktom alebo nezákonným zamietnutím komunitárnej inštitúcie), žaloba v oblasti zmluvnej zodpovednosti (spory o zmluvách verejného alebo súkromného práva uzavretých Spoločenstvom),
žaloba v oblasti štátnej služby (spory medzi Spoločenstvom a jeho úradníkmi),
predbežná otázka (na žiadosť súdnych orgánov členských štátov, Súdny dvor alebo Súd prvého stupňa rozhodnú o výklade komunitárneho práva alebo o platnosti aktov prijatých inštitúciami a Európskou centrálnou bankou).
Súdny dvor je oprávnený rozhodovať o žalobách podaných komunitárnymi inštitúciami alebo členskými štátmi proti aktom inštitúcií alebo nesprávnemu konaniu členských štátov. Súdny dvor je oprávnený rozhodovať o predbežných otázkach okrem špecifických oblastí, pre ktoré boli právomoci pridelené Súdu prvého stupňa. Súd sa zaoberá žalobami fyzických a právnických osôb proti rozhodnutiam komunitárnych inštitúcií. Proti rozhodnutiam Súdu prvého stupňa je možné podať dovolanie na Súdny dvor, ktoré sa týka výhradne právnych otázok.
Viac informácií nájdete na stránke Súdneho dvora (http://curia.europa.eu).
3.5.1 Zloženie
Dvor audítorov je zložený z jedného zástupcu z každého členského štátu vybratého spomedzi osobností, ktoré sú alebo boli zamestnané v krajinách svojho pôvodu v inštitúciách vykonávajúcich externú kontrolu alebo ktoré majú špeciálnu kvalifikáciu pre túto funkciu a ktoré sú zárukou úplnej nezávislosti. Členovia Dvora audítorov sú menovaní Radou, rozhodnutím prijatým kvalifikovanou väčšinou po konzultácii Európskeho parlamentu, na obdobie šiestich rokov.
3.5.2 Právomoci
Úlohou Dvora audítorov je kontrola všetkých príjmových a výdavkových účtov Spoločenstva a každého komunitárneho orgánu s cieľom zabezpečiť súlad čerpania výdavkov Únie s rozpočtovými pravidlami ako aj rešpektovanie administratívnych a účtovných princípov. Je poverený dozorom nad hospodárnosťou finančného manažmentu.
Kontrole Dvora audítorov podliehajú účty komunitárnych inštitúcií a členských štátov ako aj každého orgánu, ktorý spravuje príjmy alebo výdavky v mene Spoločenstva, a každej fyzickej alebo právnickej osoby, ktorá bola príjemcom platieb z komunitárneho rozpočtu. Kontroly v členských štátoch sú vykonávané za spolupráce s príslušnými národnými inštitúciami a orgánmi, ktoré sú povinné postúpiť Dvoru audítorov všetky požadované dokumenty alebo informácie.
Dvor audítorov predkladá každý rok Rade a Európskemu parlamentu záverečné vyhlásenie o správnosti a vierohodnosti vedenia účtov ako aj zákonnosti a oprávnenosti vykonaných operácií. Výročná správa prezentujúca zistenia Dvora audítorov o spravovaní komunitárnych financií je predkladaná komunitárnym inštitúciám a zverejnená v úradnom vestníku. Správa vyzdvihuje oblasti, ktoré by bolo možné, resp. žiaduce zlepšiť. Následné odpovede inštitúcií k zisteniam Dvora audítorov sú tiež publikované v úradnom vestníku.
Dvor audítorov má aj konzultačné právomoci. Ostatné inštitúcie Únie si môžu a v niektorých prípadoch aj musia vyžiadať stanovisko Dvora audítorov.
Dvor audítorov môže predkladať komentáre ku konkrétnym bodom formou špeciálnych správ publikovaných v úradnom vestníku.
Viac informácií nájdete na stránke Dvora audítorov(http://eca.europa.eu). 3.6 Hospodársky a sociálny výbor
3.6.1 Zloženie
Hospodársky a sociálny výbor je zložený zo zástupcov rozličných hospodárskych a sociálnych záujmových zoskupení občianskej spoločnosti, najmä výrobcov, poľnohospodárov, dopravcov, pracovníkov, obchodníkov a remeselníkov, slobodných povolaní, spotrebiteľov a služieb vo verejnom záujme.
Členovia Hospodárskeho a sociálneho výboru sú menovaní Radou rozhodnutím prijatým kvalifikovanou väčšinou na základe návrhu jednotlivých členských štátov na štvorročné obdobie. Sú rozdelení do troch skupín, ktoré predstavujú zamestnávateľov, zamestnancov a rozličné hospodárske a sociálne záujmové skupiny.
3.6.2 Právomoci
Hospodársky a sociálny výbor má poradenskú právomoc. Vydáva stanovisko svojich členov a obhajuje ich záujmy v politických diskusiách s Komisiou, Radou a Európskym parlamentom.
Výbor je neoddeliteľnou súčasťou európskeho systému rozhodovania: musí byť konzultovaný pred prijímaním akéhokoľvek rozhodnutia v oblasti hospodárskej a sociálnej politiky. Môže na základe vlastnej iniciatívy vydávať stanoviská aj v iných oblastiach, ktoré považuje za dôležité, alebo ich vydáva na žiadosť inštitúcií.
Viac informácií nájdete na stránke Hospodárskeho a sociálneho výboru (http ://www.cese.europa.eu).
3.7.1 Zloženie a organizácia
Výbor regiónov je zložený zo zástupcov regionálnej a miestnej samosprávy. Členovia výboru ako aj rovnaký počet náhradníkov sú menovaní Radou rozhodnutím prijatým kvalifikovanou väčšinou na základe návrhu jednotlivých členských štátov na štvorročné obdobie.
3.7.2 Právomoci
Výbor regiónov má poradenskú funkciu. Jeho úlohou je informovať o regionálnych a miestnych stanoviskách k európskej legislatíve. S týmto cieľom vydáva stanoviská k návrhom Komisie.
Komisia a Rada musia požiadať o stanovisko Výbor regiónov, ak sú v hre regionálne záujmy, ale môžu ho požiadať o stanovisko vždy, keď to uznajú za vhodné. Výbor môže vydávať stanoviská aj z vlastnej iniciatívy a predkladať ich Komisii, Rade a Parlamentu.
Viac informácií nájdete na stránke Výboru regiónov (http://www.cor.europa.eu). 3.8 Európska centrálna banka
3.8.1 Zloženie a organizácia
Európska centrálna banka je zložená z dvoch orgánov:
rady guvernérov zloženej z členov predstavenstva ECB a guvernérov národných centrálnych bánk eurozóny;
predstavenstva zloženého z prezidenta, viceprezidenta a štyroch ďalších členov menovaných na základe spoločnej dohody členských štátov na odporúčanie Rady a po konzultácii s Európskym parlamentom. Majú osemročný neobnoviteľný mandát.
Oba orgány prijímajú rozhodnutia jednoduchou väčšinou, každý člen má k dispozícii jeden hlas a v prípade rovnosti hlasov prevažuje hlas prezidenta.
3.8.2 Právomoci
Európska centrálna banka (ECB) je srdcom hospodárskej a menovej únie (HMÚ).
Zodpovedá za stabilitu eura, stanovuje objem emisií a spolu s národnými centrálnymi bankami definuje a uplatňuje menovú politiku Únie.
Pre plnenie jej cieľov a úloh je jej pridelená celá séria ďalších výsad:
Kontroluje likviditu prostredníctvom nákupu a predaja cenných papierov alebo prostredníctvom úverových operácií s bankami alebo operátormi menového trhu alebo prostredníctvom stanovenia povinnej rezervy, ktorú úverové inštitúcie musia mať uloženú v národných centrálnych bankách alebo v ECB;
Vykonáva prísny dohľad nad úverovými inštitúciami.
ECB sú zverené aj poradenské a legislatívne funkcie:
Európske inštitúcie alebo orgány členských štátov sa pri vykonávaní svojich legislatívnych úloh obracajú na ECB so žiadosťou o konzultácie v oblastiach, ktoré spadajú do jej právomoci. Môže tiež predkladať stanoviská komunitárnym inštitúciám k otázkam z týchto oblastí.
ECB má právomoc legislatívnej iniciatívy v oblastiach menovej politiky a prijíma nariadenia v miere potrebnej pre plnenie jej zverených úloh.
Mnohé ustanovenia zaručujú nezávislosť ECB pre potreby plnenia jej úloh: ECB nemôže žiadať ani prijať pokyny zo strany inštitúcií, členských štátov alebo iných organizácií.
Viac informácií nájdete na stránke ECB (http://www.ecb.int/home/html/lingua.sk.html).
Spravuje Úrad pre publikáciePosledná aktualizácia: